Katrín Jakobsdóttir forsætisráðherra segir dapurlegt að svo mikið hafi þurft til, til að hrinda þessari atburðarás af stað. Hún segist virða ákvörðun stjórnar KSÍ að víkja en hreyfingin verði að taka fast á þessu máli.
Stjórnin ákvað í gærkvöld að boða til aukaþings á næstu vikum þar sem tækifæri gefst til að kjósa nýja stjórn. Farið var fram á afsögn vegna umræðu um að sambandið hefði þaggað niður ofbeldismál landsliðsmanna, þar á meðal Kolbeins Sigþórssonar. IFK Gautaborg, lið Kolbeins, sendi í gærkvöld frá sér yfirlýsingu vegna málsins þar sem félagið segist líta málið alvarlegum augum og fordæmir brot hans.
Íþróttastjóri sænska knattspyrnuliðsins AIK segir að Knattspyrnusamband Íslands hafi leynt félagið upplýsingum þegar það skrifaði undir samning við Kolbein Sigþórsson. Í viðtali við Aftonbladet segir Björn Wesström að félagið hafi leitað til íslenska landsliðsins og félaga sem Kolbeinn hafi leikið með áður í þeim tilgangi að spyrja hvort það væri eitthvað í fari og fortíð leikmannsins sem þau þyrftu að vita. Engar athugasemdir hafi borist. Kolbeinn skrifaði undir samning við AIK í mars 2019 en KSÍ fékk upplýsingar um brot Kolbeins gegn tveimur stúlkum ári áður.
Katrín Jakobsdóttir forsætisráðherra var spurð um stöðu fótboltaforystunnar að loknum ríkisstjórnarfundi rétt fyrir hádegi.
Það er auðvitað mjög dapurlegt að horfa til þess að þetta hafi þurft til, til að hrinda þessari atburðarás af stað. Og um leið lýsi ég mikilli aðdáun á þeim þolendum sem hafa stigið fram og sagt sínar sögur og ég lýsi líka því að ég virði þessa ákvörðun stjórnar KSÍ að víkja núna og gefa tækifæri og svigrúm til að endurskoða þessi mál og verklag í kringum þessi mál innan hreyfingarinnar.
Katrín segir að það skipti höfuðmáli að knattspyrnuforystan taki þessi mál föstum tökum.
Við erum bara á þeim stað að þetta líðst ekki lengur meðvirkni með kynbundnu og kynferðislegu ofbeldi og áreitni. Og það er mikilvægt fyrir okkur öll sem almenning í þessu landi, að þessi mikilvæga hreyfing sem skiptir okkur öll svo miklu máli, sýni það í verki að hún taki fast á þessu máli.
Forsætisráðherra segir dapurlegt að svo mikið hafi þurft til, til að hrinda atburðarásinni hjá KSÍ af stað. Menntamálaráðherra ræðir við stjórn KSÍ í dag. 